ירדנה שלומי

ירדנה שלומי-איתן (נולדה ב-2 בינואר 1951) היא זמרת עבר ישראלית.

ביוגרפיה
ירדנה שלומי  נולדה בירושלים לשלום שלומי (סלאמה), שהיה מפקד תנועת הנוער בית"ר בעיר תוניס ועלה ארצה ללחום בשורות מחתרת האצ"ל ובהמשך בצה"ל, ולאסתר שעלתה מצ'ילה ולחמה בשורות הלח"י. גדלה בשכונת בית הכרם שבירושלים, התחנכה בבית הספר העממי "בית הכרם" וב"יפה נוף". קיבלה חינוך מוזיקלי, ומנגנת בפסנתר, אקורדיון וגיטרה. סיימה את לימודיה התיכוניים בבית הספר על שם "מיי בויאר"", בשנת 1969.

את דרכה המוזיקלית בשירה החלה בגיל תשע, כסולנית במקהלות הילדים והנוער של קול ישראל וב"חבורת זמר-רן", בניצוחו של צבי בן-פורת. במסגרתן היא השתתפה במופעים פומביים וממלכתיים ברחבי הארץ.

בשנת 1968 השתתפה ב"פסטיבל כישרונות נוער בבירה", שם זכתה במקום הראשון כשביצעה את השיר "הכותל", איתו גם הופיעה ב"ערבי הראיונות" של דן בן אמוץ ויעקב בן-הרצל. שירי הפסטיבל נכללו בתקליט שהופק על ידי חברת התקליטים ישראפון. באותה השנה גם יצא תקליט בשם "מצעד הפזמון", במסגרתו נכלל השיר "הייתי נער" אותו ביצעה. בתקליט זה נכללו שירים בביצועם של זמרים מוכרים כיהורם גאון, ליאור ייני, אילי גורליצקי, ורן אלירן. השיר גם נכלל בתקליט בשם "גבעת התחמושת".

בשנת 1968 גם התבקשה על ידי חברת התקליטים A.Z.R Disco של "האחים אזולאי", להקליט אלבום סולו "משירי חיל הים" ובו ביצועיה הקוליים לשירים "מה אברך", "מרקו", "אני ואתה", "המלח שלי", "חורשת האקליפטוס", "אל הילדות".

בשנת 1969 התקבלה ירדנה ללהקת חיל הים וללהקת הנח"ל, אולם לבסוף נישאה בשנה זו לאיש הרדיו יצחק איתן.
עם נישואיה, שינתה את שמה לירדנה איתן. תחת שמה זה השתתפה כסולנית בשנת 1970, עם "חבורת זמר-רן" בניצוח צבי בן-פורת והמספרת מרגלית בנאי, בתקליט "שירו שיר ילדים!" ("סיפורי לילה טוב מס' 16"). בהמשך השתתפה כסולנית עם אברהם פררה בתקליט שירי ילדים "50 שירים ועוד שיר", עם "חבורת זמר-רן" בניצוחו של צבי בן-פורת, שהוצא על ידי חברת התקליטים "סטריאו גלטון".

שלומי-איתן הופיעה כזמרת גם בתוכניות טלוויזיה של "הערוץ הראשון". בשנת 1975 השתתפה בתקליט מתוכנית הטלוויזיה "שלום לבוא שבת", בשיר "יוֹדוּךָ רַעְיוֹנַי" ("אַשְׁרֵי יוֹשְׁבֵי בֵיתֶךָ") של צבי בן-פורת, לצד זמרים כאברהם פררה, שולה חן, רוחמה רז, עודד בן-חור ואירית דותן, בניהול מוזיקלי של צבי בן-פורת. התקליט יצא בהוצאת "הד ארצי".

בשנת 1975 סיימה ירדנה את הכשרתה במכללה לחינוך ע"ש דוד ילין, ועסקה בהוראת אומנויות ובניהול. היא גם אומנית באמייל.

באוקטובר 2018 שובץ השיר "חורשת האקליפטוס" בביצועה, באוסף "שיר-עד" של "העמותה לשימור ולהנחלת הזמר העברי העברי לדורותיו", ב-YouTube.
בינואר 2019 שובץ השיר "מה אברך" בביצועה, באוסף של הפזמונאית והמשוררת רחל שפירא, ב-YouTube. 
בספטמבר 2025 הועלה השיר "מרקו" בביצועה, לערוץ ה-YouTube של חוקר המוזיקה דודי פטימר.
השיר "יוֹדוּךָ רַעְיוֹנַי" ("אַשְׁרֵי יוֹשְׁבֵי בֵיתֶךָ") בביצועה, אף הועלה לאתר האינטרנט של "הספרייה הלאומית", כמו גם שירים נוספים בביצועה.
 חיים אישיים 
ירדנה שלומי מתגוררת במבשרת ציון, נשואה ליצחק איתן, אם לשלושה בנים וסבתא לשבעה.

 קישורים חיצוניים 

 השיר "חורשת האקליפטוס" - בביצוע ירדנה שלומי. מילים ולחן נעמי שמר.
 השיר "מרקו" - בביצוע ירדנה שלומי. מילים יעקב שבתאי, לחן עממי.
 השיר "המלח שלי" - בביצוע ירדנה שלומי. מילים יורם טהרלב, לחן משה וילנסקי.
 השיר "מה אברך" - בביצוע ירדנה שלומי. מילים רחל שפירא, לחן יאיר רוזנבלום.
 השיר (פיוט, מזמור מתהילים) "יוֹדוּךָ רַעְיוֹנַי" ("אַשְׁרֵי יוֹשְׁבֵי בֵיתֶךָ") - בביצוע ירדנה שלומי-איתן. באתר "הספרייה הלאומית". מתוך תוכנית הטלוויזיה "שלום לבוא שבת" (ותקליט אריך נגן בהוצאת "הד ארצי" ורשות השידור). לחן מסורתי, עיבוד מוזיקלי צבי בן-פורת. הוקלט באולפני "קול ישראל" בשנת 1975.

קטגוריה:זמרות ישראליות
קטגוריה:זמרים ישראלים
קטגוריה:ישראלים שנולדו ב-1951